CELEX: 52016PC0758
Language: ro
Date: 2016-12-01
Title: Propunere de DIRECTIVĂ A CONSILIULUI de modificare a Directivei 2006/112/CE în ceea ce privește cotele taxei pe valoarea adăugată aplicate cărților, ziarelor și periodicelor

COMISIA EUROPEANĂ
            Bruxelles, 1.12.2016
            COM(2016) 758 final
            2016/0374(CNS)
            Propunere de
            DIRECTIVĂ A CONSILIULUI
            de modificare a Directivei 2006/112/CE în ceea ce privește cotele taxei pe valoarea adăugată aplicate cărților, ziarelor și periodicelor  
            {SWD(2016) 392 final}{SWD(2016) 393 final}
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  În conformitate cu Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), serviciile furnizate electronic, inclusiv publicațiile furnizate electronic (denumit în continuare „publicații electronice”), trebuie să fie impozitate la cota standard de TVA (minimum 15 %). Pe de altă parte, statele membre au opțiunea de a impozita publicațiile pe orice tip de suport fizic la o cotă redusă de TVA (minimum 5 %), iar unele state membre au beneficiat de posibilitatea de a continua să aplice cote de TVA mai mici decât cota minimă actuală de 5 % (cote foarte reduse), inclusiv scutiri cu drept de deducere a TVA achitate în etapa anterioară (așa-numitele cote zero) pentru anumite publicații tipărite. 
               
               
                  Directiva TVA împiedică statele membre să aplice publicațiilor electronice aceleași cote de TVA 
                     pe care le aplică publicațiilor fizice și, ca urmare a acestei situații, publicațiile electronice sunt categoric defavorizate în materie de TVA în majoritatea statelor membre. Deși prezintă diferențe față de publicațiile tipărite în ceea ce privește formatul, publicațiile electronice le oferă consumatorilor același conținut de lectură. 
               
               
                  Începând cu 1 ianuarie 2015, odată cu intrarea în vigoare a noilor norme privind locul prestării, armonizarea cotelor de TVA pentru serviciile furnizate pe cale electronică și, în speță, pentru publicațiile electronice, nu mai reprezintă o cerință obligatorie. De la această dată, TVA se percepe în locul unde se află clientul, iar furnizori nu mai pot beneficia de pe urma faptului că sunt stabiliți în state membre unde se aplică cele mai scăzute cote de TVA.
               
               
                  După cum se afirmă în Planul de acțiune al Comisiei privind TVA
                     1
                  , actualele norme privind cotele de TVA nu țin seama în totalitate de evoluțiile tehnologice și economice în ceea ce privește cărțile și ziarele electronice. Modernizarea TVA pentru economia digitală este, de asemenea, un obiectiv-cheie al Strategiei privind piața unică digitală
                     2
                  . 
               
               
                  În concluziile sale din 25 mai 2016 referitoare la planul de acțiune privind TVA, Consiliul a invitat Comisia să prezinte, până la sfârșitul anului 2016, o propunere legislativă care să integreze dispoziții referitoare la cotele de TVA pentru publicațiile electronice în contextul inițiativelor din cadrul pieței unice digitale și să anexeze la propunere o evaluare a impactului. 
               
               
                  În conformitate cu concluziile Consiliului și cu angajamentul asumat în planul de acțiune privind TVA din 2016, Comisia propune să se acorde tuturor statelor membre posibilitatea de a aplica publicațiilor electronice aceleași cote de TVA de care beneficiază în prezent publicațiile tipărite, inclusiv cote reduse, foarte reduse și cote zero. 
               
            
            
               •Coerența cu dispozițiile existente în domeniul de politică
            
            
               
                  Propunerea este coerentă cu planul de acțiune privind TVA, în care se anunța că statelor membre li se va acorda, prin intermediul unei propuneri legislative prezentate în 2017, mai multă libertate în stabilirea cotelor de TVA, în cadrul unui sistem de TVA definitiv, bazat pe impozitarea la destinație. 
               
            
            
               •Coerența cu alte politici ale Uniunii
            
            
               
                  Propunerea este coerentă cu strategia Comisiei privind piața unică digitală.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Propunerea este întemeiată pe articolul 113 din Tratatul privind funcționarea Uniunii Europene (TFUE). În temeiul acestui articol, Consiliul, hotărând în unanimitate, în conformitate cu o procedură legislativă specială și după consultarea Parlamentului European și a Comitetului Economic și Social, adoptă dispoziții de armonizare a normelor statelor membre în domeniul impozitării indirecte.
               
            
            
               •Subsidiaritate (în cazul competențelor neexclusive) 
            
            
               
                  Statele membre sunt obligate să se conformeze directivei TVA, care le împiedică să aplice publicațiilor electronice aceleași cote de TVA care se aplică în prezent publicațiilor tipărite. O inițiativă legislativă la nivelul UE de modificare a directivei este indispensabilă pentru soluționarea problemei. Acest fapt a fost confirmat de Curtea de Justiție a Uniunii Europene (CJUE) în hotărârile C-479/13 și C-502/13 din 5 martie 2015, în care a afirmat în mod clar că statele membre nu pot aplica o cotă redusă de TVA pentru cărțile electronice în temeiul directivei TVA aflate în vigoare.
               
            
            
               •Proporționalitate
            
         
         
            
               
                  Propunerea este considerată conformă cu principiul proporționalității, adică nu depășește ceea ce este necesar pentru atingerea obiectivelor tratatelor, în special buna funcționare a pieței unice. Stabilirea și limitarea cotelor de TVA pentru publicațiile electronice intră în responsabilitatea statelor membre. Inițiativa nu obligă statele membre să modifice cotele de TVA aplicate în prezent, ci doar scutește statele membre de orice restricții în stabilirea cotelor de TVA pentru publicații.
               
            
            
               •Alegerea instrumentului
            
            
               
                  Este necesară o directivă de modificare a directivei actuale.
               
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               
                  A fost organizată o consultare publică timp de 8 săptămâni, în perioada 25 iulie - 19 septembrie 2016. Consultarea a avut două scopuri principale. Primul a fost cunoașterea punctelor de vedere exprimate de o gamă largă de părți interesate cu privire la angajamentul Comisiei de a le permite statelor membre să aplice cote reduse de TVA pentru publicațiile electronice, iar al doilea crearea unei ocazii pentru ca aceste părți interesate să își prezinte opiniile cu privire la cele mai adecvate definiții ale publicațiilor electronice care ar putea beneficia de o cotă redusă de TVA. 
               
               
                  Comisia a primit, prin intermediul unui sondaj UE, 858 de contribuții de la cititori (50 %), de la întreprinderi (16 %), de la organizații (14 %), de la autori (12 %) și de la autorități publice, cercetători și biblioteci (8 %), precum și alte patru contribuții prin e-mail. Răspunsurile nu diferă semnificativ între aceste grupuri de respondenți, nici în funcție de statul membru unde se află participanții la sondaj. O majoritate covârșitoare de 94 % dintre respondenți au fost de acord că statelor membre ar trebui să li se permită să aplice o cotă redusă de TVA pentru cărțile electronice, în timp ce 88 % dintre aceștia au fost de acord că statelor membre ar trebui să li se permită să aplice o cotă redusă de TVA și pentru ziarele și periodicele electronice. Numeroși respondenți (45 %) consideră că actualele cote foarte reduse (mai mici de 5 %) și cotele zero pentru publicațiile tipărite nu ar trebui eliminate, iar 90 % dintre acești respondenți sunt de acord ca tuturor statelor membre să li se permită să aplice aceste cote foarte reduse și cote zero de TVA pentru publicațiile tipărite, precum și pentru publicațiile electronice. Respondenții au fost în general uniform împărțiți în ceea ce privește evaluarea efectelor reducerii TVA pentru publicațiile electronice, unii dintre ei așteptându-se ca reducerile TVA să fie compensate integral de consumatori, alții așteptându-se la o compensare parțială. În al doilea caz, marjele de profit ale editurilor ar crește, majoritatea părților interesante presupunând că, în această situație, industria publicistică ar investi în noi conținuturi, în ceea ce privește cărțile, iar în materie de ziare și periodice, ar investi, de asemenea, în noi conținuturi, dar ar fi, în același timp, mai puțin dependentă de veniturile din publicitate.
               
               
                  Consultarea a confirmat totodată că definiția publicațiilor din legislația Uniunii trebuie să fie largă și bine formulată, astfel încât să țină cont de evoluțiile tehnologice viitoare. Un procent de 59 % dintre respondenți nu consideră că este necesar ca termenii „carte”, „ziar” sau „periodic” să fie definiți în mod uniform la nivelul UE.
               
            
            
               •Evaluarea impactului
            
            
               
                  Evaluarea impactului care însoțește prezenta propunere a fost examinată de către Comitetul de analiză a reglementării. În urma unui aviz negativ și după revizuirea evaluării inițiale a impactului , comitetul a emis în cele din urmă, la 11 noiembrie 2016, un aviz pozitiv cu rezerve
                     3
                  . Versiunea finală a evaluării impactului ține seama de toate recomandările formulate de comitet, iar în anexa I la documentul de lucru al serviciilor Comisiei privind evaluarea impactului este inclusă o trecere în revistă detaliată a modului în care aceste recomandări au fost luate în considerare. 
               
               
                  Evaluarea impactului analizează scenariul de bază, două opțiuni de politică și impactul acestora. Opțiunea 1 ar permite statelor membre să aplice o cotă redusă de TVA livrărilor de publicații, atât publicații pe orice tip de suport fizic, cât și publicații electronice. Pe lângă opțiunea 1, opțiunea 2 ar permite, de asemenea, statelor membre să aplice cote reduse de TVA mai mici decât valoarea minimă actuală de 5 % sau să acorde scutiri cu drept de deducere a TVA achitate în etapa anterioară pentru livrările de publicații, atât publicații pe orice tip de suport fizic, cât și publicații electronice.
               
               
                  Ambele opțiuni sunt de preferat față de scenariul de bază (nicio modificare a normelor actuale), datorită faptului că îndeplinesc obiectivul prezentei inițiative. Opțiunea 1 ar permite unui număr de 19 state membre să alinieze cotele de TVA pentru publicațiile electronice la actualele cote de TVA pentru publicațiile tipărite, iar opțiunea 2 ar permite tuturor celor 28 de state membre să alinieze cotele de TVA pentru publicațiile electronice la actualele cote de TVA pentru publicațiile tipărite. 
               
               
                  Opțiunea 2 prezintă avantajul suplimentar de a fi în deplină conformitate cu planul de acțiune privind TVA, implicând faptul că derogările (cote foarte reduse și cote zero), disponibile numai în câteva state membre, ar fi acordate tuturor statelor membre, în cadrul unui sistem de TVA definitiv. În consecință, pentru prezenta propunere a fost selectată opțiunea 2. Se estimează că această opțiune ar putea duce la o scădere a veniturilor din TVA ale statele membre de maximum 4,7 miliarde EUR pe an până în 2021 dacă toate statele membre ar decide să aplice cotele actuale de TVA pentru publicațiile tipărite și publicațiile electronice.
               
               
                  Propunerea nu va reduce sarcina administrativă a întreprinderilor, nici costurile de colectare ale statelor membre. În tranziția de la cadrul cotelor standard pentru publicațiile electronice, mai simplu, la un sistem cu o mai mare varietate a cotelor de impozitare, ar putea să apară costuri administrative mai ridicate. Pe de altă parte, impozitarea operațiunilor de furnizare la pachet a publicațiilor tipărite și a publicațiilor electronice ar putea fi facilitată.
               
            
            
               4.IMPLICAȚII BUGETARE
            
            
               
                  Propunerea nu are niciun impact negativ asupra bugetului Uniunii deoarece cotele de TVA aplicate în statele membre nu au niciun impact asupra calculului resurselor proprii din TVA. 
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               
                  Monitorizarea este necesară în ceea ce privește aplicarea corectă a Directivei TVA. În afară de aceasta, monitorizarea la nivelul UE ia forma unei examinări permanente a domeniului de aplicare a cotei reduse în conformitate cu articolul 100 din Directiva TVA, precum și a colectării de informații cu privire la cotele de TVA aplicate în fiecare stat membru, publicate în prezent de către Comisie în documentul „Cotele de TVA aplicate în statele membre ale Uniunii Europene”
                     4
                  .
               
            
            
               •Documente explicative (în cazul directivelor)
            
         
         
            
               
                  Propunerea nu solicită documente explicative privind transpunerea.
               
            
            
               •Explicații detaliate cu privire la prevederile specifice ale propunerii
            
            
               
                  Pentru a permite statelor membre să armonizeze cotele de TVA aplicate publicațiilor electronice cu cele aplicate publicațiilor tipărite și publicațiilor pe orice tip de suport fizic, sunt necesare trei modificări ale Directivei TVA: 
               
               
                  1. Modificarea anexei III
               
               
                  În conformitate cu punctul 6 din anexa III, trimiterile la „toate tipurile de suport fizic” și la formatele publicațiilor tipărite „(inclusiv broșuri, pliante și imprimate similare, albume, cărți de desenat sau de colorat pentru copii, partituri imprimate sau în manuscris, hărți și hărți hidrografice sau similare)” vor fi eliminate și va fi introdusă condiția „altele decât publicațiile care constau, în totalitate sau în mod predominant, în conținut muzical sau video”.
               
               
                  2. Modificarea articolului 98
               
               
                  Conform directivei în vigoare, toate serviciile furnizate pe cale electronică trebuie să fie impozitate la cota standard de TVA la care se introduce o excepție pentru publicațiile electronice. 
               
               
                     3. Modificarea articolului 99
               
               
                  La articolul 99 se adaugă un alineat (3), pentru a le permite statelor membre să aplice cote reduse, inferioare valorii minime stabilite la respectivul articol sau să acorde scutiri cu drept de deducere a TVA achitate în etapa anterioară pentru furnizarea de bunuri și servicii menționate în anexa III punctul 6, modificat.
               
               
                  Eliminarea trimiterilor la format și referirea la cărți, ziare și periodice în general reprezintă o cerință de a include și publicațiile electronice, însă statele membre ar putea continua să restrângă aplicarea cotelor reduse la anumite cărți, ziare și periodice, de exemplu prin excluderea formate sau conținuturilor specifice. 
               
               
                  Pentru furnizarea de conținut audio și video pur ar continua să fie aplicată cota standard de TVA, ca și pentru publicațiile care constau în mod predominant în conținut muzical și video. Statele membre ar avea libertatea de a utiliza termenul „în mod predominant” în legislația națională în materie de TVA. Totodată, această soluție ar permite statelor membre să aplice în continuare o cotă redusă pentru cărțile, ziarele și periodicele audio destinate persoanelor care și-au pierdut vederea. 
               
               
                  Prezenta propunere nu prezintă nicio definiție la nivelul UE a termenilor de „carte”, „ziar” sau „periodic”. Publicațiile electronice evoluează și, ca atare, astfel de definiții riscă să fie depășite în scurt timp. Având în vedere cerința unanimă referitoare la legislația UE în materie fiscală, statele membre sunt, în general, în măsură să adapteze normele la nevoile viitoare într-un mod mai rapid decât la nivelul UE. 
               
               
                  A treia modificare a Directivei TVA recunoaște faptul că mai multe state membre au beneficiat de derogări și aplică cote mai mici decât cotele reduse (inclusiv cote zero) pentru anumite publicații tipărite. Posibilitatea de a aplica cote reduse inferioare valorii minime actuale de 5 % sau acordarea de scutiri cu drept de deducere a TVA achitate în etapa anterioară pentru livrările de cărți, ziare și periodice va fi acordată tuturor statelor membre, astfel încât acestea să-și poată alinia cotele de TVA pentru publicațiile electronice la cotele de TVA aplicate publicațiilor tipărite. 
               
            
            
               2016/0374 (CNS)
            
            
               Propunere de
            
            
               DIRECTIVĂ A CONSILIULUI
            
            
               de modificare a Directivei 2006/112/CE în ceea ce privește cotele taxei pe valoarea adăugată aplicate cărților, ziarelor și periodicelor  
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 113,
            
            
               având în vedere propunerea Comisiei Europene,
            
         
         
            
               după transmiterea proiectului de act legislativ către parlamentele naționale,
            
            
               având în vedere avizul Parlamentului European
                  5
               ,
            
            
               având în vedere avizul Comitetului Economic și Social European
                  6
               ,
            
            
               hotărând în conformitate cu o procedură legislativă specială,
            
            
               întrucât:
            
            
               (1)Directiva 2006/112/CE a Consiliului
                  7
                prevede că statele membre pot aplica cote reduse ale taxei pe valoarea adăugată (TVA) în cazul publicațiilor pe orice tip de suport fizic. Cu toate acestea, publicațiile electronice nu pot beneficia de o cotă redusă de TVA, ci trebuie să fie impozitate la cota standard a taxei pe valoarea adăugată.
            
            
               (2)În conformitate cu Strategia Comisiei privind piața unică digitală
                  8
                și pentru a ține pasul cu progresele tehnologice din economia digitală, statele membre ar trebui să aibă posibilitatea de a alinia cotele de TVA pentru publicațiile electronice la cotele de TVA reduse aplicate publicațiilor pe orice tip de suport fizic. 
            
            
               (3)În planul de acțiune privind TVA
                  9
               , Comisia a subliniat faptul că publicațiile electronice ar trebui să poată beneficia de același tratament preferențial în materie de TVA ca publicațiile pe orice tip de suport fizic. Pentru a se atinge acest obiectiv, este necesar ca toate statele membre să aibă posibilitatea de a aplica livrărilor de cărți, ziare și periodice fie o cotă redusă de TVA, fie cote de TVA inferioare; totodată, ar trebui să existe posibilitatea acordării de scutiri, cu drept de deducere a TVA achitate în etapa anterioară.
            
            
               (4)De la 1 ianuarie 2015, pentru toate serviciile furnizate pe cale electronică, TVA este percepută în statul membru în care se află clientul. Având în vedere faptul că s-a pus în aplicare principiul bazat pe destinație, nu mai este necesar să se aplice cota standard publicațiilor electronice pentru a se asigura instituirea și funcționarea pieței interne și pentru a se evita denaturarea concurenței.
            
            
               (5)Pentru a preveni utilizarea generalizată a cotelor reduse de TVA pentru conținutul audiovizual, statele membre ar trebui să aibă posibilitatea de a aplica o cotă redusă pentru cărți, ziare și periodice numai în cazul în care aceste publicații, atât electronice, cât și pe orice tip de suport fizic, nu constau, în totalitate sau în mod predominant, în conținut muzical sau video. 
            
            
               (6)Statele membre ar trebui să își păstreze libertatea de a stabili cotele de TVA pentru publicații și de a restrânge domeniul de aplicare a cotelor reduse de TVA. 
            
            
               (7)Prin urmare, Directiva 2006/112/CE ar trebui modificată în consecință,
            
            
            
               ADOPTĂ PREZENTA DIRECTIVĂ:
            
            
               Articolul 1
            
            
               Directiva 2006/112/CE se modifică după cum urmează:
            
            
               (1)La articolul 98 alineatul (2), al doilea paragraf se înlocuiește cu următorul text:
            
            
               „Cotele reduse nu se aplică serviciilor furnizate pe cale electronică, cu excepția celor care se încadrează la punctul 6 din anexa III.”
            
            
               (2)La articolul 99 se adaugă următorul alineat (3):
            
            
               „(3)
                      Prin derogare de la alineatul (1), statele membre pot să aplice cote reduse, inferioare valorii minime stabilite la prezentul articol, sau pot acorda scutiri cu drept de deducere a TVA achitate în etapa anterioară pentru bunurile și serviciile menționate în anexa III punctul 6.”
            
         
         
            
               (3)În anexa III, punctul 6 se înlocuiește cu următorul text:
            
            
               „6.livrarea, inclusiv împrumutul de către librării, a cărților, ziarelor și periodicelor, altele decât publicațiile destinate, în totalitate sau în mod predominant, publicității și altele decât publicațiile care constau, în totalitate sau în mod predominant, în conținut muzical sau video;” 
            
            
               Articolul 2
            
            
               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Articolul 3
            
            
               Prezenta directivă se adresează statelor membre.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA, „Către un spațiu unic pentru TVA în UE - Momentul deciziei”, COM(2016)148 final, 7 aprilie 2016.
               
               
                  
                     (2)
                  Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor, „O strategie privind piața unică digitală pentru Europa”, COM(2015) 192 final, 6 mai 2015.
               
               
                  
                     (3)
                  SEC(2016) 493 
               
               
                  
                     (4)
                  https://ec.europa.eu/taxation_customs/sites/taxation/files/docs/body/vat_rates_en.pdf
               
               
                  
                     (5)
                  JO C , , p. .
               
               
                  
                     (6)
                  JO C , , p. .
               
               
                  
                     (7)
                  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
               
               
                  
                     (8)
                  COM(2015) 0192 final
               
               
                  
                     (9)
                  COM(2016) 148 final